Man gevonnis wat Eskom-kabels steelArgieffoto: GCIS ŉ 20-jarige man is in die Worcester-landdroshof gevonnis ná hy saam met drie ander persone elektrisiteitinfrastruktuur beskadig het. Die direktoraat vir prioriteitsmisdaadondersoeke (die Valke) het Maandag gesê Rethabile Mzolisa is skuldig bevind dat hy in Februarie 2018 koperkabels van Eskom gesteel het. Hy is tot 12 jaar tronkstraf gevonnis. “Eskom-werknemers het vier verdagtes opgemerk wat onder oorhoofse kabels stap by Noree Cape Lime in Robertson,” lui die verklaring. “Van die verdagtes het die koperkabels gesny en die ander was besig om dit op te rol. Toe hulle genader is, het hulle in verskillende rigtings weggehardloop. Slegs een verdagte is aangekeer.” Ondersoekbeamptes is nog op soek na die ander drie verdagtes.